CELEX: 32020R0479
Language: sk
Date: 2020-04-01 00:00:00
Title: Vykonávacie nariadenie Komisie (EÚ) 2020/479 z 1. apríla 2020, ktorým sa mení nariadenie (ES) č. 1235/2008, ktorým sa ustanovujú podrobné pravidlá vykonávania nariadenia Rady (ES) č. 834/2007, pokiaľ ide o opatrenia týkajúce sa dovozu ekologických produktov z tretích krajín (Text s významom pre EHP)

2.4.2020   
               
               
                  SK
               
               
                  Úradný vestník Európskej únie
               
               
                  L 102/4
               
            
         VYKONÁVACIE NARIADENIE KOMISIE (EÚ) 2020/479
         z 1. apríla 2020,
         ktorým sa mení nariadenie (ES) č. 1235/2008, ktorým sa ustanovujú podrobné pravidlá vykonávania nariadenia Rady (ES) č. 834/2007, pokiaľ ide o opatrenia týkajúce sa dovozu ekologických produktov z tretích krajín
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (1), a najmä na jeho článok 38 písm. d),
         keďže:
         
                     (1)
                  
                  
                     Produkty dovážané z tretích krajín možno uvádzať na trh Únie ako ekologické, ak sa na ne vzťahuje certifikát o inšpekcii, ktorý vydali príslušné orgány, štátne inšpekčné organizácie alebo súkromné inšpekčné organizácie uznanej tretej krajiny alebo uznané štátne inšpekčné organizácie alebo súkromné inšpekčné organizácie.
                  
               
                     (2)
                  
                  
                     S cieľom zabezpečiť súlad s článkom 33 ods. 1 nariadenia (ES) č. 834/2007 a vysledovateľnosť dovážaných produktov počas distribúcie vrátane prepravy z tretích krajín sa v nariadení Komisie (ES) č. 1235/2008 (2), ktoré bolo zmenené vykonávacím nariadením (EÚ) 2020/25 (3), stanovuje, že certifikát o inšpekcii má vydať príslušná štátna inšpekčná organizácia alebo súkromná inšpekčná organizácia pred tým, ako zásielka opustí tretiu krajinu vývozu alebo pôvodu. Táto štátna inšpekčná organizácia alebo súkromná inšpekčná organizácia musí podpísať vyhlásenie v kolónke 18 certifikátu po vykonaní kontroly dokumentov na základe všetkých príslušných inšpekčných dokumentov, okrem iného vrátane prepravných dokladov.
                  
               
                     (3)
                  
                  
                     Zdá sa, že v niektorých prípadoch súkromná inšpekčná stanica nemá úplné prepravné doklady k dispozícii včas, aby mohla všetky informácie o preprave zahrnúť do certifikátu o inšpekcii pred tým, ako zásielka opustí tretiu krajinu. Z tohto dôvodu je vhodné špecifikovať, že informácie obsiahnuté v prepravných dokladoch musí skontrolovať a zahrnúť do certifikátu o inšpekcii príslušná štátna inšpekčná organizácia alebo súkromná inšpekčná organizácia do maximálne 10 dní od vydania certifikátu a v každom prípade pred parafovaním certifikátu príslušnými orgánmi členského štátu.
                  
               
                     (4)
                  
                  
                     Nariadenie (ES) č. 1235/2008 by sa preto malo zodpovedajúcim spôsobom zmeniť.
                  
               
                     (5)
                  
                  
                     Keďže tieto zmeny sú potrebné na uplatňovanie článku 13 nariadenia (ES) č. 1235/2008, ktoré bolo zmenené vykonávacím nariadením (EÚ) 2020/25, toto nariadenie by sa malo uplatňovať retroaktívne od dátumu nadobudnutia účinnosti vykonávacieho nariadenia (EÚ) 2020/25.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Výboru pre ekologickú poľnohospodársku výrobu,
                  
               PRIJALA TOTO NARIADENIE:
         
            Článok 1
            Zmeny nariadenia (ES) č. 1235/2008
            Článok 13 nariadenia (ES) č. 1235/2008 sa mení takto:
            
                        1.
                     
                     
                        V odseku 2 treťom pododseku sa dopĺňa táto veta:
                        „Ak vo vytlačenom a rukou podpísanom exemplári certifikátu o inšpekcii chýbajú informácie týkajúce sa prepravných dokladov v kolónkach 16 a 17 a relevantné polia kolónky 13 alebo ak sú takéto informácie iné ako tie, ktoré sú k dispozícii v systéme TRACES, relevantné príslušné orgány členského štátu a prvý príjemca berú do úvahy na účely overovania a parafovania certifikátu o inšpekcii len informácie dostupné v systéme TRACES.“
                     
                  
                        2.
                     
                     
                        V odseku 4 sa prvý pododsek nahrádza takto:
                        „Štátna inšpekčná organizácia alebo súkromná inšpekčná organizácia vydávajúca certifikát o inšpekcii vydáva certifikát o inšpekcii a podpisuje vyhlásenie v kolónke 18 certifikátu až po vykonaní kontroly dokumentov na základe všetkých príslušných inšpekčných dokumentov najmä vrátane plánu výroby príslušných produktov, obchodných dokladov a ak je potrebná na základe posúdenia rizika po vykonaní fyzickej kontroly zásielky. Informácie týkajúce sa prepravných dokladov v kolónke 13, najmä počet balení a čistá hmotnosť, a informácie v kolónkach 16 a 17 certifikátu o inšpekcii týkajúce sa dopravných prostriedkov a prepravných dokladov sa zahrnú do certifikátu o inšpekcii do maximálne 10 dní od vydania certifikátu a v každom prípade pred parafovaním certifikátu o inšpekcii príslušnými orgánmi členského štátu.“
                     
                  
         
            Článok 2
            Nadobudnutie účinnosti a uplatňovanie
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 3. februára 2020.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. apríla 2020
            
               
                  Za Komisiu
               
               Ursula VON DER LEYEN
               
                  Predsedníčka
               
            
         
         
            (1)  Ú. v. EÚ L 189, 20.7.2007, s. 1.
         
            (2)  Nariadenie Komisie (ES) č. 1235/2008 z 8. decembra 2008, ktorým sa ustanovujú podrobné pravidlá vykonávania nariadenia Rady (ES) č. 834/2007, pokiaľ ide o opatrenia týkajúce sa dovozu ekologických produktov z tretích krajín (Ú. v. EÚ L 334, 12.12.2008, s. 25).
         
            (3)  Vykonávacie nariadenie Komisie (EÚ) 2020/25 z 13. januára 2020, ktorým sa mení a opravuje nariadenie (ES) č. 1235/2008, ktorým sa ustanovujú podrobné pravidlá vykonávania nariadenia Rady (ES) č. 834/2007, pokiaľ ide o opatrenia týkajúce sa dovozu ekologických produktov z tretích krajín (Ú. v. EÚ L 8, 14.1.2020, s. 18).